钦定古今图书集成/历象汇编/历法典/第081卷 > 习星历判 薛重晖
## 钦定古今图书集成/历象汇编/历法典/第081卷 > 习星历判 薛重晖

艺术多端，阴阳不测，吉凶潜运，倚伏难明。预晓灾祥，
子产称博通之首；逆穷否泰，裨灶为广学之宗。是知
羽驾奔星，初平言七日之会；乘槎上汉，严君定八月
之期。习学之规，枝无妨于纪历；屡会之礼，法禁言于
吉凶。有司嫉恶居心，绳愆轸虑，恐或彝宪，劾以为妖，
冀必静于金科，庶不刑于玉律。眷言执旨，虽款载于
天文，审事语情实恐迷于至理，即定刑罚，恐失平反，
庶诰有司，方期后断。